SET บ่ายลุ้นรีบาวด์ โบรกฯ ชูกลุ่มน้ำมัน ESSO นำทีม
SET บ่ายลุ้นรีบาวด์ คาดเล่นเก็งกลุ่มน้ำมัน พร้อมให้แนวรับ 1,515 แนวต้าน 1,530 จุด โบรกฯ แนะ "ซื้อ" ESSO ชูเป้า 15.50 บาท ปัจจัยหนุนเพียบ
15 ธ.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (15 ธ.ค.)ปรับตัวลงตามตลาดต่างประเทศหลังเฟดส่งสัญญาณขึ้นดอกเบี้ยปีหน้ามากกว่าคาด นอกจากนี้ ยังได้รับแรงขายจากหุ้นในกลุ่มน้ำมันหลังจากราคาน้ำมันร่วงลงแรงอีกครั้ง อันเนื่องมาจาก Dollar Index แข็งค่าขึ้น บ่ายนี้ ตลาดฯยังมีลุ้นฟื้นตามราคาน้ำมันตลาดล่วงหน้า คาดเล่นเก็งกลุ่มน้ำมัน ให้แนวรับ 1,515 แนวต้าน 1,530 จุด
 
นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้ปรับตัวลงตามตลาดต่างประเทศ ภายหลังจากธนาคารกลางสหรัฐฯ (เฟด) ออกมาส่งสัญญาณแนวโน้มการปรับขึ้นอัตราดอกเบี้ยในปี 60 ว่ามีโอกาสที่จะปรับขึ้นอัตราดอกเบี้ยถึง 3 ครั้ง จากเดิมที่ตลาดฯคาด 2 ครั้ง ทำให้เกิดความตื่นตกใจและมีแรงขายทำกำไรออกมา
นอกจากนี้ ยังได้รับแรงขายจากหุ้นกลุ่มน้ำมันด้วย หลังจากที่ราคาน้ำมันร่วงลงแรง อันเนื่องมาจาก Dollar Index แข็งค่าขึ้น อย่างไรก็ดี มองว่าในเดือน ม.ค.60 ผู้ประกอบการน้ำมันก็จะลดกำลังการผลิตน้ำมันลง ทำให้คาดการณ์ว่าราคาน้ำมัน Brent ภายใน 1 เดือนน่าจะเคลื่อนไหวในกรอบ 54-60 เหรียญฯ/บาร์เรล พร้อมแนะนำ”ซื้อ”หุ้น PTTEP, TOP, IRPC และยังเชื่อว่าดัชนีฯไม่น่าจะหลุดแนว 1,500 จุด
แนวโน้มการลงทุนในช่วงบ่ายนี้ ตลาดมีโอกาสที่จะฟื้นตัวขึ้น เนื่องจากราคาน้ำมันในตลาดฟิวเจอร์เริ่มเห็นการฟื้นตัวขึ้น ทำให้อาจมีการเข้ามาเก็งหุ้นในกลุ่มน้ำมันได้ พร้อมให้แนวรับ 1,515 จุด ส่วนแนวต้าน 1,530 จุด
 
บล.ธนชาตระบุในบทวิเคราะห์ (15 ธ.ค.) ว่า SET ภาคเช้าปรับตัวลง แม้การปรับขึ้นดอกเบี้ยของ Fed จะเป็นไปอย่างที่คาดการณ์ไว้ แต่การส่งสัญญาณขึ้นดอกเบี้ย 3 ครั้งในปีหน้า เพิ่มขึ้นจากเดิมที่คาดว่าจะขึ้นดอกเบี้ย 2 ครั้ง ส่งผลให้ Bond Yield สหรัฐฯ 10 ปี ปรับสูงขึ้นทำจุดสูงสุดใหม่ในรอบ 2 ปีที่ 2.58%และคาดว่า Bond Yield ในประเทศจะปรับสูงขึ้นตาม ทำให้ Earnings Yield Gap ปรับลดลงมาที่ 3.9% หรือเป็นจุดที่น่าสนใจลงทุนหุ้นลดลง
ในขณะเดียวกัน แนะนำ “ซื้อ” ESSO ด้วยเป้าหมายพื้นฐาน 15.50 บาท จาก 1) ได้รับผลดีโดยตรงจากแนวโน้มค่าการกลั่นที่อยู่ในระดับสูง และการใช้ประโยชน์ของ crude premium ต่ำในการซื้อน้ำมันเบา ส่งผลกำไรเติบโต 31% ในปีหน้า 2) ราคาหุ้นปัจจุบันที่ 13 บาท ซื้อขายต่ำกว่า NAV 45-50% ในขณะที่โรงกลั่นอื่นๆ ซื้อขายต่ำกว่า NAV เพียง 30-35% เท่านั้น
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
BANPU มูลค่าการซื้อขาย 972.99 ล้านบาท ปิดที่  19.00 บาท ราคาไม่เปลี่ยนแปลง
PTT มูลค่าการซื้อขาย 908.15 ล้านบาท ปิดที่ 361.00 บาท ลดลง  5.00 บาท         
BEAUTY มูลค่าการซื้อขาย 877.14 ล้านบาท ปิดที่  12.00 บาท เพิ่มขึ้น 0.40 บาท
KBNAK มูลค่าการซื้อขาย 807.56 ล้านบาท ปิดที่ 169.50 บาท ลดลง  1.50 บาท
CPALL มูลค่าการซื้อขาย 671.09 ล้านบาท ปิดที่  61.50 บาท เพิ่มขึ้น 1.00 บาท